**Media Cymru × PDR × Alacrity Foundation**

Cronfa Sbarduno **2023**

**Arloesi i ddatblygu cynhyrchion, gwasanaethau a phrofiadau ar gyfer sector y cyfryngau**

Trosolwg:

Nod Media Cymru yw cefnogi twf sector cyfryngau ffyniannus Prifddinas-Ranbarth Caerdydd drwy fuddsoddi mewn ymchwil a datblygu i ysgogi gwaith arloesol a thrawsnewidiol.

Rydym am fuddsoddi mewn pobl a chwmnïau a all herio cystadleuwyr byd-eang o ran graddfa eu huchelgais arloesedd a’u sgiliau. Mae Cronfa Sbarduno Media Cymru yn galluogi unigolion a chwmnïau sydd wedi’u lleoli yng Nghymru i wneud cais am hyd at £10,000 i wneud gwaith ymchwil a datblygu ar gyfer cynhyrchion, gwasanaethau a phrofiadau arloesol o fewn y sector cyfryngau.

Hoffem i chi nodi her, mater neu gyfle posibl yr hoffech eu harchwilio drwy waith ymchwil a datblygu. Ar y cam Cronfa Sbarduno nid ydym yn disgwyl bod gennych syniad gorffenedig mewn golwg am gynnyrch neu wasanaeth, ond mae'n rhaid i chi ddeall y broblem yr ydych am fynd i'r afael â hi. Rydym yn chwilio am syniadau sydd â photensial hirdymor i chi neu eich busnes y tu hwnt i oes y prosiect gyda Media Cymru.

Erbyn diwedd y prosiect, bydd gennych sylfeini cynllun busnes, rhagolwg ariannol, a dec cyflwyno a fydd yn eich galluogi i gyflwyno cynigion am gyllid i fuddsoddwyr. Efallai y byddwch hefyd yn gymwys i wneud cais am hyd at £50,000 o Gyllid Datblygu Media Cymru i fynd â'ch syniad i'r lefel nesaf.

Mae gennym ddiddordeb arbennig mewn meysydd gan gynnwys ond heb fod yn gyfyngedig i’r canlynol:

* fformatau a dulliau newydd o greu cynnwys;
* cynhyrchu rhithwir;
* gemau;
* cynnwys sy’n gysylltiedig â chreu lleoedd a thwristiaeth; a
* storïau trochol;
* datblygu dulliau i wella'r broses gynhyrchu;
* cynhyrchu dwyieithog; a
* dulliau newydd o gyflwyno’r newyddion.

Yn Media Cymru, rydym hefyd yn awyddus i ddatblygu arloesiadau sy’n

* gwneud y broses gynhyrchu’n fwy cynaliadwy o safbwynt yr amgylchedd;
* cynrychioli a chyrraedd cynulleidfaoedd nad ydynt yn cael eu gwasanaethu’n ddigonol;
* ymgysylltu â marchnadoedd rhyngwladol; ac
* yn dwyn buddiannau economaidd hirdymor posibl.

**Nid** yw’r Gronfa Sbarduno yn addas ar gyfer:

* creu cynnwys (er enghraifft: ffilmiau byr, dramâu, digwyddiadau cerddoriaeth fyw, ffilmiau, a rhaglenni teledu peilot)
* gwaith datblygu busnes cyffredinol;
* comisiynau celf untro.

Os oes angen cyngor arnoch ynghylch a ydych yn gymwys, os oes angen gwybodaeth bellach arnoch, neu os oes gennych ofynion mynediad penodol, byddwn yn cynnal sesiynau ar-lein i drafod y gronfa drwy gydol mis Ionawr a mis Chwefror. Os oes gennych ddiddordeb mewn trefnu cyfarfod un i un, cysylltwch â [media.cymru@caerdydd.ac.uk](mailto:media.cymru@cardiff.ac.uk).

**Dyddiad cau: Dydd Gwener 17 Chwefror, hanner dydd.**

Dyddiadau allweddol:

* 23 Ionawr 2023 – Ceisiadau yn agor
* 17Chwefror 2023 - **Ceisiadau’n cau am hanner dydd:** **sylwer, ni fyddwn yn derbyn ceisiadau ar ôl yr amser hwn**
* 3 Mawrth 2023 - Hysbysu’r ymgeiswyr
* 27 Mawrth 2023 – Prosiectau’n dechrau.

Cymhwysedd:

Gyda'n holl weithgarwch, rydym yn awyddus i gyrraedd y gynulleidfa ehangaf bosib er mwyn sicrhau ein bod yn clywed y syniadau gorau. Rydym yn cydnabod bod buddsoddi mewn ymchwil a datblygu yn rhy aml yn cylchdroi mewn rhwydweithiau nad ydynt yn cynrychioli ein cymuned ehangach yn ei holl amrywiaeth cymdeithasol a diwylliannol. Ein nod yw newid y patrwm hwnnw ac rydym yn gwneud gwaith o fewn ein sefydliad ac yn y sector yn ehangach i fynd i'r afael â'r anghydbwysedd strwythurol hwn. Y gobaith hefyd yw ysbrydoli ymchwil a datblygu trawsnewidiol a chynhwysol fydd yn herio'r ffyrdd presennol o gynhyrchu a meddwl.

Rydym yn croesawu ceisiadau gan sefydliadau o wahanol feintiau a mathau gan gynnwys microfusnesau, unig fasnachwyr, gweithwyr llawrydd a phartneriaethau.

Meini prawf cymhwysedd:

* Rydych wedi eich lleoli yng Nghymru;
* Mae gennych syniad ar gyfer ymchwil a datblygu.
* Rydych yn gweithio yn niwydiant y cyfryngau neu mae eich syniad o fudd uniongyrchol i ddiwydiant y cyfryngau;
* Rydych yn gallu neilltuo amser ac ymdrech i gwblhau prosiect ymchwil a datblygu rhwng 27 Mawrth a 15 Medi 2023.

Cymorth â phrosiectau:

Os byddant yn llwyddiannus, bydd y cyfranogwyr yn elwa o dair sesiwn orfodol (cyfanswm o chwe awr), yn ogystal â sesiwn ddewisol (dwy awr) gyda’r ymgynghoriaeth dylunio blaenllaw a chyfleuster ymchwil gymhwysol [PDR](https://www.pdr-design.com/). Diben y sesiynau hyn fydd eich cefnogi ar eich taith arloesi, a byddant yn seiliedig ar fethodoleg sefydledig ar gyfer datblygu dulliau ymchwil a datblygu ar gyfer prosiectau:

**Sesiwn un:** Herio a chynllunio **Sesiwn dau:** Gwneud synnwyr o ddata ymchwil **Sesiwn tri:** Canfyddiadau - Dichonoldeb a'r camau nesaf

Bydd hefyd tair sesiwn cymorth gorfodol (cyfanswm o chwe awr) gan [Sefydliad Alacrity](https://alacrityfoundation.co.uk/) a fydd yn rhannu arbenigedd datblygu busnes a masnacheiddio ar gyfer prosiectau.

Lle bo’n briodol, bydd tîm Media Cymru yn ceisio ategu hyn drwy fanteisio ar brofiadau o brosiect [Mannau Arloesedd Media Cymru](https://media.cymru/innovation-spaces/) a phrofiad partneriaid academaidd, a thrwy archwilio’r potensial ar gyfer cymorth mentora gan arweinwyr yn y diwydiant. Bydd y prosiectau hefyd yn cael eu cefnogi gan Gynhyrchydd/Cynhyrchydd Cynorthwyol o Media Cymru.

**Meini prawf ar gyfer asesu ceisiadau**

Asesir cynigion eich cais mewn pum maes allweddol:

1. **Eich syniad ymchwil a datblygu**

Rydym am i chi egluro'n glir y cyfle, yr her neu'r bwlch yn y farchnad rydych wedi dod o hyd iddo a pham y credwch y byddai gwaith ymchwil a datblygu yn cefnogi'ch syniad.

### Y gweithgareddau ymchwil a datblygu yr hoffech eu gwneud

Rydym yn diffinio ymchwil a datblygu fel proses systematig o gynnal ymchwil wrth i chi ddatblygu eich cynnyrch, gwasanaeth neu brofiad newydd. Mae ymchwil a datblygu’n aml yn dechrau gyda phroblem, angen neu gyfle adnabyddadwy, yn hytrach na chymryd datrysiad yn ganiataol. Yna mae'r broses ymchwil a datblygu yn eich caniatáu i nodi'r ffordd orau o fynd i'r afael â'r broblem neu angen hwnnw. Efallai fod gennych chi syniadau da am y ffordd orau o wneud hyn ond disgwyliwch i'r rhain newid neu esblygu fel rhan o'r broses ymchwil a datblygu.

Dyma eich cyfle i amlinellu’r meysydd gwaith yr hoffech eu harchwilio fel rhan o’r prosiect hwn. Byddwch yn realistig o ran yr hyn y gallwch ei gyflawni o fewn yr amserlen gyda'r adnoddau sydd ar gael.

### Cyflawni’r gwaith o fewn eich amserlen arfaethedig

Rydym am i chi wneud cynllun amlinellol ar gyfer eich gwaith ymchwil a datblygu sy'n manteisio ar arbenigedd priodol ac yn ystyried ymrwymiadau eraill ar eich amser sy'n rhoi hyder i ni y gallwch gyflawni’r gwaith o fewn cyfnod arfaethedig y prosiect.

Dylech ystyried y **12 awr orfodol o weithgarwch** gyda PDR a Sefydliad Alacrity yn eich cynllun hefyd.

1. **Cyllideb a chyllid**

Ar y cam hwn byddwn yn gofyn am gostau dangosol yn unig - gofynnir i chi gyflwyno cyllideb fanylach yn ddiweddarach os bydd eich cais yn llwyddiannus, gydag arweiniad yn ôl yr angen.

Ystyriwch y gwaith yr hoffech ei wneud a phwy fydd yn gwneud y gwaith hwn. Dylech hefyd gofio’r gofyniad am 12 awr orfodol o weithgarwch gyda PDR a Sefydliad Alacrity i sicrhau bod yr amser ar gyfer hyn wedi'i gyllidebu.

1. **Effaith bosibl**
   1. **Effaith economaidd**

Gallai budd economaidd eich gwaith ymchwil a datblygu fod fel a ganlyn:

* Mae'n galluogi eich cwmni i dyfu (neu’n eich galluogi i greu cwmni newydd)
* Mae'n rhoi mantais gystadleuol i chi drwy gynyddu eich effeithlonrwydd
* Mae’n creu buddion economaidd ehangach yn sector y cyfryngau yng Nghymru.

Gallai eich ymateb gyfeirio at y canlynol:

* Swm y gwariant yng Nghymru
* Costau llai / effeithlonrwydd cynhyrchu uwch
* Defnydd uwch o seilwaith ymchwil
* Mwy o refeniw o werthu, trwyddedu neu allforio
* Creu model busnes newydd
* Ansawdd gwell i gynhyrchion, gwasanaethau a/neu brofiadau
* Cyflogi staff newydd
* Mwy o effeithlonrwydd
* Datblygu eiddo deallusol newydd
* Manteisio i’r eithaf ar eiddo deallusol presennol

Po fwyaf diriaethol ac uchelgeisiol yw'r buddion hyn, y gwell y bydd prosiect yn sgorio yn erbyn y meini prawf hyn.

### Effaith amgylcheddol

Mae angen i chi ystyried effaith amgylcheddol eich gwaith ymchwil a datblygu, a dangos tystiolaeth o feysydd lle credwch y bydd y gwaith yn cyfrannu at dargedau sero net.

* Cyfraniad at dargedau sero net;
* Cael effaith amgylcheddol gadarnhaol arnoch chi/eich cwmni/y diwydiant ehangach
* Cynyddu ymwybyddiaeth y gynulleidfa o'r argyfwng hinsawdd.

#### **Rheoli Cymhorthdal**

Dyfernir Cyllid Sbarduno Media Cymru fel Cymorth Ariannol Lleiaf (MFA). Mae hyn yn galluogi cyrff cyhoeddus i ddyfarnu hyd at £315,000 i sefydliad mewn cyfnod ariannol treigl o dair blynedd.

Yn eich cais, gofynnir i chi ddatgan unrhyw gyllid blaenorol rydych wedi’i gael. Bydd hyn yn rhan o'n gwiriadau ariannol cyn i gynnig grant ffurfiol gael ei wneud gan Media Cymru.

Er mwyn gweld a ydych yn gymwys, bydd angen i ni wirio nad yw ein cyllid, pan fydd yn cael ei ychwanegu at y swm a gawsoch yn flaenorol, yn mynd dros y terfyn o £315,000 yn y cyfnod perthnasol.

Mae’r cyfnod perthnasol yn cynnwys:

(a) y rhan sydd wedi mynd heibio o'r flwyddyn ariannol gyfredol sy'n dod i ben ar 31 Mawrth (h.y. o 1 Ebrill), a  
 (b) y ddwy flynedd ariannol yn union cyn i'r flwyddyn ariannol gyfredol ddod i ben.

Rhaid i chi gynnwys unrhyw gyllid rydych wedi’i gael yn ystod y cyfnod perthnasol o dan:

* [Cymorth Ariannol Lleiaf](https://www.gov.uk/government/publications/subsidy-control-bill-2021-bill-documents) ([Hawliau Arbennig Tynnu Arian](https://www.gov.uk/government/publications/complying-with-the-uks-international-obligations-on-subsidy-control-guidance-for-public-authorities" \l "step-3-if-you-are-within-scope-of-the-uk-eu-tca-you-must-ensure-that-the-subsidy-meets-the-terms-of-the-principles)yn flaenorol) .
* [Rheoliad De Minimis](https://ec.europa.eu/competition/state_aid/legislation/de_minimis_regulation_en.pdf)

Nid oes angen i chi gynnwys cymorth neu gymorthdaliadau a roddwyd ar sail wahanol e.e. dyfarniad cymorth a roddwyd o dan y Rheoliad Eithriad Bloc Cyffredinol (GBER).

Os oes angen rhagor o gyngor arnoch ynghylch eich cymhwysedd, cysylltwch â [media.cymru@caerdydd.ac.uk](mailto:media.cymru@cardiff.ac.uk).

**Cwestiynau Cyffredin:**

**Beth yw maint y cyllid y mae Media Cymru yn ei gynnig?**Dan yr alwad hon bydd Media Cymru yn darparu hyd at £10,000 tuag at gyfnod o rhwng tri a phum mis o waith ymchwil a datblygu o amgylch eich syniad.

**Pa ddisgwyliadau sydd gan Media Cymru am yr ymgeiswyr?**

Er ein bod yn annog cydweithrediadau, rhaid i bob cais prosiect gael ei arwain gan un unigolyn/sefydliad. Gan ddibynnu ar y math o sefydliad, rhaid bod gan yr ymgeisydd hawl cyfreithiol i weithio yn y DU neu fod yn fusnes neu’n elusen sy’n gofrestredig yn y DU.

Cyfrifoldebau'r ymgeisydd:

* Bod yn ‘arweinydd cytundebol’ neu’n llofnodwr ar gyfer Cytundeb Grant Media Cymru
* Arwain, rheoli a chyflawni’r prosiect yn unol â’r cynnig a’r gyllideb y cytunwyd arnynt
* Hawlio a derbyn cyllid grant, cadw cofnodion ariannol priodol o’r holl wariant
* Bod yn bwynt cyswllt ar gyfer adrodd a monitro ar y prosiect i Media Cymru, gan gysylltu’n aml ag aelod penodol o dîm Media Cymru.

Os yw’n brosiect ar y cyd, ac yn cynnwys Cyd-Ymgeiswyr eraill, bydd yr ymgeisydd hefyd yn gyfrifol am y canlynol:

* Rhoi unrhyw is-gontractau neu gytundebau cydweithredol priodol â Chyd-ymgeiswyr ar waith;
* Dosbarthu’r cyllid i Gyd-ymgeiswyr yn unol â chyllideb y prosiect y cytunwyd arni.

Bydd yn ofynnol i ymgeiswyr roi sicrwydd bod ganddynt gyfrif banc busnes, eu bod yn gallu rheoli gofynion llif arian parod eu prosiectau, a bod ganddynt brosesau ariannol priodol ar waith i gyflawni prosiectau’n unol â’n telerau ac amodau ariannu.

Os bydd prosiect wedi’i ffurfio o gonsortiwm o sefydliadau, rhaid enwi’r holl sefydliadau sy’n cydweithio (neu ‘Gyd-ymgeiswyr’) yng nghynnig y prosiect.

Byddwn yn cynnal gwiriadau 'diwydrwydd dyladwy' ar sefydliadau fel rhan o'n hasesiadau o ddichonoldeb prosiectau. Ystyrir canlyniadau yn erbyn faint o arian y gofynnir amdano a hyd gweithgareddau'r prosiect. Rhaid i'r ymgeisydd a'r Cyd-ymgeiswyr fod yn fodlon cyflwyno dogfennau ategol ar gais.

Rhaid i unrhyw ymgeisydd fod yn gymwys i dderbyn cyllid yn unol â mesurau rheoli cymhorthdal cyfredol ar yr adeg y ceir cadarnhad ein bod yn dyfarnu cyllid i chi.

Os oes gennych unrhyw ymholiadau ynghylch mesurau rheoli cyllid a/neu reoli cymhorthdal, cysylltwch â [media.cymru@caerdydd.ac.uk](mailto:media.cymru@cardiff.ac.uk) a byddwn yn fwy na pharod i roi arweiniad.

Cwestiynau am gyflwyno cais:

**Nodwch fod rhaid cyflwyno pob cais drwy'r ffurflen ar-lein yn:** [www.media.cymru/innovation-pipeline](http://www.media.cymru/innovation-pipeline)

Os hoffech chi baratoi eich atebion all-lein, y cwestiynau cais allweddol yw\*:

* Ysgrifennwch grynodeb o'r cyfle, yr her neu’r bwlch yn y farchnad yr hoffech ei archwilio trwy eich prosiect cyllid sbarduno. (uchafswm. 250 o eiriau)
* Dywedwch wrthym am y gweithgareddau Ymchwil a Datblygu yr hoffech eu cynnal yn ystod y prosiect hwn a sut mae hyn yn gysylltiedig â'r cyfle, yr her neu'r bwlch yn y farchnad yr ydych wedi'i nodi. (uchafswm. 300 o eiriau)
* Beth yw eich cyfnod arfaethedig ar gyfer y prosiect (mewn misoedd)?

Dewiswch 3, 4 neu 5 mis.

* Dangoswch sut byddech yn cwblhau gweithgareddau eich prosiect Ymchwil a Datblygu o fewn yr amserlen a gynigiwyd gennych.

Mae'n bwysig eich bod yn dangos amserlen glir a chyraeddadwy ar gyfer cyflawniadau allweddol. Efallai y byddwch am ddefnyddio dyddiadau allweddol a cherrig milltir y prosiect i ateb y cwestiwn hwn.

* Beth yw eich amcangyfrif o’r gyllideb ar gyfer y Cyfnod Ymchwil a Datblygu?
* Rhowch syniad o'r math o gostau yr ydych yn debygol o'u hysgwyddo wrth gyflawni eich prosiect yn ystod y cyfnod Ymchwil a Datblygu.

Cyllideb dros dro yw hon. Gofynnir i chi ddarparu cyllideb fanylach yn ddiweddarach os bydd eich cais yn llwyddiannus, gydag arweiniad yn ôl yr angen.

* Eglurwch sut gallai eich prosiect Ymchwil a Datblygu gael effaith gadarnhaol ar yr economi.  Gall hyn gynnwys yr effaith o’ch safbwynt chi, eich cwmni neu eich sector lleol. (uchafswm. 100 o eiriau)

Gallai eich ymateb gyfeirio at y canlynol:  
            - Swm y gwariant yng Nghymru   
            - Costau llai / effeithlonrwydd cynhyrchu uwch     
            - Defnydd uwch o seilwaith ymchwil    
            - Mwy o elw o werthiannau     
            - Mwy o refeniw o drwyddedu   
            - Mwy o refeniw o allforion     
            - Model busnes newydd     
            - Ansawdd gwell i gynhyrchion, gwasanaethau a/neu brofiadau     
            - Cynyddu cyflogaeth staff eraill    
            - Gallu cyflogi llai o bobl (oherwydd arbedion)   
            - Datblygu eiddo deallusol newydd   
            - Manteisio i’r eithaf ar eiddo deallusol presennol.

* Esboniwch sut bydd eich prosiect yn cael effaith gadarnhaol o ran ystyriaethau cymdeithasol a diwylliannol. (uchafwsm. 100 o eiriau)

Gallwch drafod canlyniadau megis:

* + Gwella neu ddatblygu sut y caiff diwylliant, storïau a thirweddau Cymru a’r Gymraeg eu cynrychioli
  + Cynyddu amrywiaeth y sector a mynediad ato
  + Cyrraedd cynulleidfaoedd neu farchnadoedd newydd ac amrywiol sydd heb gael sylw digonol
  + Gwella ansawdd bywyd pobl
  + Buddion cymdeithasol a/neu ddiwylliannol eraill.
* Eglurwch sut y bydd eich prosiect yn cael effaith gadarnhaol ar yr amgylchedd. (uchafswm. 100 o eiriau)

\*I weld y cais llawn, ewch i'r ffurflen ar-lein ar: [www.media.cymru/innovation-pipeline](http://www.media.cymru/innovation-pipeline)